उधार दिए पैसे वापस मांगने पर महिला को मारी गोली, आरोपियों ने दिया चकमा, पुलिस ने धर दबोचा  
2-3 साल पहले महिला ने दिए थे 2.5 लाख रुपए उधार
शुक्रवार को पैसे वापस लेने पहुंची थी महिला
आरोपी को उसके साथियों के साथ पुलिस ने पकड़ा
दक्षिण पश्चिम दिल्ली में उधार के पैसे वापस मांगने पर एक 25 वर्षीय महिला को एक शख्स ने गोली मार दी .हांलाकि इस घटना में महिला बच गई लेकिन वह गंभीर रुप से घायल हो गई. महिला की पहचान सोनाली सिंह के तौर पर हुई है. पुलिस ने आरोपी को गिरफ्तार कर लिया है. आरोपी राहुल सिंघल को एक गुप्त सूचना के बाद छतरपुर एन्क्लेव में अग्रवाल धर्मशाला के पास से गिरफ्तार किया गया. पुलिस ने कहा कि उसके कुछ साथियों को भी गिरफ्तार कर लिया गया है, जिन्होंने उसे वाहन, पैसे और छुपने की जगह दी थी. 
सिंघल ने शुक्रवार रात वसंत कुंज इलाके में अपनी कार के अंदर महिला सोनाली सिंह को गोली मार दी थी. सोनाली ने राहुल से उधार लिए हुए पैसे चुकाने के लिए कहा था, जिसे  लेकर दोनों के बीच घटना से पहले विवाद भी हुआ था. पुलिस ने कहा कि आरोपी राहुल ने महिला से 2.5 लाख रुपए उधार लिए थे. पुलिस ने बताया कि सोनाली का इलाज चल रहा है और उसकी स्थिति खतरे से बाहर है. 
पुलिस अधिकारी ने बताया कि आरोपी राहुल को पकड़ने के लिए किशनगढ़, देवली, रानीखेड़ा, हरेवली और रोहतक जैसी कई जगहों पर छापे मारे गए.  इसके बाद उसे छतरपुर एन्क्लेव से गिरफ्तार किया गया. पुलिस ने कहा कि आरोपियों ने पुलिस को चकमा देने के लिए तीन अलग-अलग वाहनों का इस्तेमाल किया और लगातार अपने ठिकाने बदलते रहे. 
पुलिस ने बताया सोनाली ने दो से तीन साल पहले आरोपी को 2.5 लाख से अधिक रुपए दिए थे. वह उसे पैसे वापस करने के लिए कह रही थी. साथ ही उसने यह भी चेतावनी दी थी कि अगर उसने पैसे नहीं लौटाये तो वह उसकी पत्नी को इस बारे में बता देगी.